Jedna zo základných škôl oslavuje 50. výročie svojho založenia. Žiaci sa tu niekedy pre nedostatok miesta učili na smeny.
HLOHOVEC. Koncom novembra Základná škola na ulici Arpáda Felcána v Hlohovci oslavovala 50 rokov od svojho založenia. "Škola bola spustená do prevádzky v septembri roku 1960," hovorí jej súčasný riaditeľ Peter Šiška.
Na oslavách sa zúčastnili aj bývalí zamestnanci školy. "Chceli sme pozvať všetkých učiteľov, ktorí tu pôsobili viac ako päť rokov. Pozvali sme ešte aj žijúcich bývalých riaditeľov," dodáva riaditeľ. Žiaci sa pritom podľa neho na slávnosť pripravovali svedomito. Každá trieda mala za úlohu pripraviť nejaký kultúrny program.
Žiaci sa učili na smeny
Pri tejto príležitosti vydali bulletin, v ktorom majú tabuľku počtu žiakov. "Je tam vidieť aj počet žiakov, ktorý je v porovnaní s minulosťou klesajúci," vysvetľuje Šiška. Najviac žiakov navštevovalo školu v roku 1964. Konkrétne 640 Žiakov. "Vtedy tu pritom stála iba stará budova školy. Žiaci sa tak museli učiť na dve zmeny," hovorí Šiška.
Vtedy sa to podľa neho ešte dalo zvládnuť. Deti boli v tej dobe iné. Dnes má škola takmer 220 žiakov a trend je stále klesajúci. V minulosti na tejto škole študoval aj súčasný predseda predstavenstva Spartaku Trnava Ladislav Kuna. "Bývalý zástupca riaditeľa pán Remiáš ho učil a spomínal na to, aký bol. Kuna odmalička hrával futbal. A tento pán Remiáš mu hovoril: Laco, Laco uč sa, lebo futbal ta neuživí. Dnes už tieto slová dementuje," dodáva Šiška.
Problémy s režimom
Na spomienkovej slávnosti sa pritom hovorilo aj o rozdieloch práce riaditeľa. "Vtedy platili zákony v školstve aj 20 rokov. Dnes sa to každú chvíľu mení. Akreditácie a kredity," hovorí riaditeľ. V porovnaní s minulosťou je pozitívom, že učitelia majú k dispozícií viac možností. Príkladom je predmet informatika, o ktorom pred desiatkami rokov ani nechyrovali. Iná bola aj práca učiteľa. Niekedy sa to neobišlo bez problémov s režimom. Príkladom je bývalý zástupca riaditeľa Jaroslav Remiáš.
"Pôsobil tu a neskôr odišiel robiť riaditeľa na inú základnú školu. V roku 1968 ho vyhodili zo školy a musel ísť pracovať do bývalej drôtovne ako pracovník. Dôvod bol ten, že údajne pracoval proti režimu," zakončuje Šiška.